ועדת הפנים והגנת הסביבה, כנסת 23, פרוטוקול מספר 139, 2020-12-22 13:46

מיכל (מיקי) חיימוביץ': שלום לכולם, אני פותחת עוד דיון של ועדת הפנים והגנת הסביבה.

מיכל (מיקי) חיימוביץ': אנחנו דנים בטיוטת תקנות אוויר נקי (ערכי איכות אוויר) (הוראת שעה) (תיקון), התשפ"א-2020.

מיכל (מיקי) חיימוביץ': סעיף 6 לחוק אוויר נקי מגדיר את ערכי איכות האוויר, מטיל על השר להגנת הסביבה לקבוע את ערכי איכות האוויר למזהמים המנויים בתוספת הראשונה בחוק.

מיכל (מיקי) חיימוביץ': אני לא אכנס עכשיו לכל זה.

מיכל (מיקי) חיימוביץ': הערכים עודכנו במרץ 2011 כהוראת שעה, תוקנו ב-2013, עודכנו שוב ב-2016, וכיוון שעדיין, בגלל משבר הקורונה, הייתה בעיה, לא השלימו את העבודה המקצועית לעדכון הערכים מבקשים מאיתנו לתקן את תקנה 7 לתקנות ולקבוע את התוקף שלה עד ל-1.3.2022, שזה בעצם מהיום שנה ושלושה חודשים.

מיכל (מיקי) חיימוביץ': אני מציעה שתקראי את זה ואז נעבור להערות.

לירון אדלר: טיוטת אוויר נקי (ערכי איכות אוויר)(הוראת שעה)(תיקון), התשפ"א-2020.

לירון אדלר: בתוקף סמכותי לפי סעיף 6 לחוק אוויר נקי, התשס"ח-2008 ובאישור ועדת הפנים והגנת הסביבה של הכנסת לפי סעיף 2(ב) לחוק העונשין, התשל"ז-1977, אני מתקין תקנות אלה: תיקון תקנה 7. 1.

לירון אדלר: בתקנות אוויר נקי (ערכי איכות אוויר)(הוראת שעה), התשע"א-2011 בתקנה 7, במקום "עד יום י"ז באדר התשפ"א (1 במרץ 2021)" יבוא "עד יום כ"ח באדר א' התשפ"ב (1 במרץ 2022)".

מיכל (מיקי) חיימוביץ': יפה.

מיכל (מיקי) חיימוביץ': יש מישהו שמבקש רשות דיבור?

מיכל (מיקי) חיימוביץ': אני מזכירה שוב, אתם יכולים לכתוב בצ'ט אם אתם רוצים לבקש.

מיכל (מיקי) חיימוביץ': כן, רויטל גולדשמיט, בבקשה.

מיכל (מיקי) חיימוביץ': אני אומרת מראש, אני מצטערת, אין לנו הרבה זמן ואני מבקשת מכם להיות קצרים.

מיכל (מיקי) חיימוביץ': צר לי, אבל יש לנו עוד דיון בהמשך.

מיכל (מיקי) חיימוביץ': כן, בבקשה, רויטל.

רויטל גולדשמיט: שלום, תודה רבה על הזכות לדבר.

רויטל גולדשמיט: אני רואה דווקא חשיבות בזה שערכי איכות האוויר יתעדכנו בקרוב ולא יידחו בשנה וחצי.

רויטל גולדשמיט: ערכי איכות אוויר בישראל לא מנותקים מערכי איכות אוויר בעולם ובדרך כלל נשענים על ערכי איכות אוויר בעולם, זה בסך הכול עבודה שהייתה צריכה להיעשות בחמש השנים האחרונות והקורונה, לדעתנו, לפי ההתנהלות של המשרד להגנת הסביבה, זה סוג של תירוץ וזה יכול לפגוע באינטרס הציבורי לאוויר נקי.

רויטל גולדשמיט: אני יודעת שבעולם היום עושים עבודה על עדכון של ערכי איכות אוויר.

רויטל גולדשמיט: כבר היום מדינת ישראל רחוקה בחלק מהמזהמים מהערכים שמקובלים בעולם ועוד דחייה תרחיק אותנו עוד יותר מכיוון שהערכים בעולם הולכים להתעדכן ולהתהדק ואנחנו רחוקים משם.

רויטל גולדשמיט: אני חושבת שזה מאוד מאוד חשוב, אפילו לעשות את זה בפעימות, אבל לא לחכות שנה וחצי.

רויטל גולדשמיט: מי יודע מה יהיה בשנה וחצי הזאת, גם פוליטית וגם בריאותית וגם כל הלחצים מסביב.

רויטל גולדשמיט: אני חושבת שצריכים לעשות את זה עכשיו.

מיכל (מיקי) חיימוביץ': תודה רבה.

מיכל (מיקי) חיימוביץ': שולי נזר.

מיכל (מיקי) חיימוביץ': יוני, אריה, אתם כבר דיברתם בדיון הקודם, אני מכירה את עמדותיכם.

מיכל (מיקי) חיימוביץ': אני מתנצלת, אני לא אוכל לתת.

מיכל (מיקי) חיימוביץ': משרד הכלכלה דיבר בפעם שעברה?

מיכל (מיקי) חיימוביץ': ירושלם ברוך?

מיכל (מיקי) חיימוביץ': איזה שם מיוחד ויפה.

מיכל (מיקי) חיימוביץ': כן, אם את רוצה להגיד את התייחסות משרד הכלכלה.

ירושלם ברוך: כן, אני אגיד ממש בקצרה.

ירושלם ברוך: אנחנו נטלו חלק בתהליך ההיוועצות שערך ועורך המשרד להגנת הסביבה בגלל ההשלכות המשקיות על המגזר העסקי וכושר הייצור של המדינה.

ירושלם ברוך: במסגרת תהליך ההיוועצות הועלו על ידי כלל בעלי העניין סוגיות מהותיות שטרם קיבלו מענה מקצועי בגלל אי היכולת של המשרד להגנת הסביבה להשלים את הממצאים העובדתיים בגלל משבר הקורונה ואנחנו סבורים שבהיעדר ידע שנדרש ליצירת תשתית עובדתית נאותה לקבלת החלטה מיטבית אי אפשר לקבל החלטות בדבר הערכים וצריך לאפשר למשרד להגנת הסביבה להשלים את הבדיקות הנדרשות.

מיכל (מיקי) חיימוביץ': תודה רבה.

מיכל (מיקי) חיימוביץ': שולי נזר, המשרד להגנת הסביבה.

מיכל (מיקי) חיימוביץ': אני רוצה רק לשמוע ממך שיש אולי סיכוי שאתם תפתיעו, כלומר גם אם אנחנו ניתן לכם את הזמן שאתם ביקשתם שאתם תפתיעו.

מיכל (מיקי) חיימוביץ': אני יודעת שאתם צריכים את המעגל של הזמן, ועל כל הדברים האלה דיברנו בפעם הקודמת והבנתי שהערכים של הבנזן, הראיתם כל מיני חומרים שבאמת הערכים יחסית מחמירים, האם אתם מוכנים לפחות להצהיר פה בפני הוועדה שאתם תעשו מאמץ לסיים את כל התהליך כמה שיותר מהר?

שולי נזר: קודם כל בוודאי שכן.

שולי נזר: אני לגמרי מסכימה עם מה שנאמר, גם על ידי רויטל וגם על ידי ירושלם, מדובר בתקנות שהן מאוד חשובות ולכן החשיבות בהשלמת בעיקר המדידות, כי את העבודה המקצועית עשינו וגם הגשנו לוועדה.

שולי נזר: חשוב לנו פה שני דברים, האחד, להשלים את המדידות.

שולי נזר: אנחנו פה מתחייבים בפני הוועדה ובפנייך, יושבת הראש, אנחנו נעשה את כל המאמצים כדי לעשות את זה הכי מהר והכי טוב.

שולי נזר: והדבר השני שחשוב לנו זה באמת תהליך התייעצות רחב שלוקח בחשבון את עמדות הציבור, המגוון, שייקח חלק בכל התהליך הזה ויישקל על ידינו בבואנו להמליץ על התקנות.

מיכל (מיקי) חיימוביץ': אני מבינה.

מיכל (מיקי) חיימוביץ': תודה רבה.

מיכל (מיקי) חיימוביץ': טוב, תראו, אני חושבת שאף אחד כאן לא יכול להטיל ספק בחשיבות שאני מייחסת לנושא של האוויר ושל מזהמים ושל פליטות, אבל יחד עם זאת עם כל כמה שהייתי רוצה שבאמת אנחנו נסיים את הנושא הזה כמה שיותר מהר אני מבינה את הקשיים, מקבלת אותם ואני מעלה להצבעה את הבקשה כפי שהובאה, את הטיוטה של הצו, ומשאירה אותה על הבקשה.

מיכל (מיקי) חיימוביץ': כיוון שזה כבר הגיע לשנה ושלושה חודשים, כי עבר זמן מאז שהגישו את זה, נכון?

לירון אדלר: כן.

מיכל (מיקי) חיימוביץ': אני לא אקצר את הזמן, אני אשאיר את זה ככה.

מיכל (מיקי) חיימוביץ': אני מעלה את זה להצבעה.

מיכל (מיקי) חיימוביץ': מי בעד?

מיכל (מיקי) חיימוביץ': אין מתנגדים, אין נמנעים.

מיכל (מיקי) חיימוביץ': בעד – 1

מיכל (מיקי) חיימוביץ': אני מודיעה בזאת שטיוטת תקנות אוויר נקי התקבלו.

מיכל (מיקי) חיימוביץ': תודה רבה.